Ehituse tõttu oli kogu koolihoov üles kaevatud, täis kraave ja  mullahunnikuid. Haridusminister F. Eisen, kes külastas kooli paar nädalat enne koolitöö algust ja nägi koolihoovi kui ülesküntud uudismaad, lükkas kooli alguse nädala võrra edasi. Seega alustas sanatoorne kool oma eksisteerimist mitte 1., vaid 6. septembril 1960. Nädalaga sai kooli hoov pedagoogide ja teiste töötajate pingutava töö järel enam-vähem siledaks. Sageli tuli pedagoogidel lapsi kanda üle hoovi koolimajja ja seda teisele korrusele, sest esialgu puudusid sanitarid.Kõigi põhiehitustega jõuti lõpule  1964. aasta lõpuks, kui valmis seni ainuke uus hoone, saal-võimla. Kõik teised hooned pärinevad kas eelmise sajandi lõpust või selle sajandi algusest. Vanemad majad aga vajavad pidevat remonti, milleks tänapäeval puuduvad vahendid. Aga hooneid on palju - tervelt 15, neist kaheksa on ühendatud üle 200-meetrise koridorsüsteemiga, mis võimaldab lastel majast väljumata lahendada kõik oma probleemid.